**Kuvičok džungľový** alebo **kuvik džungľový** (*Glaucidium radiatum* syn. *Taenioglaux radiata*) je malý druh sovy z Ázie žijúci na Indickom polostrove. Podľa Medzinárodnej únie na ochranu prírody a prírodných zdrojov kuvičok džungľový patrí medzi najmenej ohrozené druhy, populácia je pravdepodobne stabilná.

Opis
----

Meria iba 20 - 22 cm. Krídlo 120 - 136 cm, chvost 62 - 84 mm. Hmotnosť 84 - 114 g. Samec a samica nie sú tak výrazne veľkostne rozdielne ako u iných druhoch sov, samička je len o málo väčšia. Základná farba vrchnej časti tela a hlavy je tmavohnedá alebo hnedosivá (jedince s odchýľkou do siva) s výraznými svetlými priečnymi čiarami. Na hlave má len nezreteľný závoj tvárovej časti, len krátke biele obočie, bielu bradu a bielu škvrnu na hrudi. Na záhlaví chýba "okcipitálna tvár". Hruď je svetlá s prímesou hrdzavohnedej. Spodná časť tela je biela, na bokoch sú sivohnedé priečne pásy. Beháky má operené. Pazúry tmavohnedé..

Oči sú výrazne citrónovožlté, zobák zelenkavo-žltý..

*Pozri aj:* Glaucidium.

Hlas
----

Hlas samca "praorr-praorr.."

25 s India, Národný park Mollem, prilákaný na imitáciu, sadol si do koruny veľmi vysokého strom hlbšie v džungli a odpovedal

Samec kuvička džungľového sa ozýva viacslabičným opakovaným trilkom *"praorr-praorr-praorr-praorr.."* Spev začína ticho a postupne zosilňuje. Jedna fráza pozostáva z 3 - 10 slabík. Frázy opakuje v niekoľko sekundových intervaloch.

Vydáva aj trilok *"kwürr kwürr kwürr kwürr .."*. Mláďatá sa počas dňa ozývajú hlasom *"tik"*, znejúcim veľmi podobne ako hlas bobuliara hájového (*Dicaeum erythrorhynchos*).

Rozšírenie
----------

Kuvičok džungľový je stály vták, nemigruje. Svoju západnú hranicu rozšírenia dosahuje v Dalhousie, severnú v Himalájach maximálne 2 000 m n. m. Východným smerom sa jeho areál rozprestiera až po Bhután. Južným smerom až po Srí Lanku, kde obýva aj horské oblasti do 1 100 m n. m.

Biotop
------

V predhoriach Himalájí obýva vlhké listnaté aj krovinaté lesy, v sekundárnych lesoch sa vyskytuje ak je tam veľký podiel bambusov.

Spôsob života
-------------

Kuvičok džungľový je aktívny najmä večer a ráno za šera. Ak je pod mrakom, loví aj cez deň inak je skrytý v horných častiach korún veľmi vysokých stromov hlavne na strmých svahoch. Za jasných dní sa rád slní, pozorovaný najmä v ranných a popoľudňajších hodinách. Žije samotársky alebo v pároch. Pri vyrušení zaujme nehybnú a strnulú polohu, napodobňuje suchý konár. Keď vydáva zvuky, má nízko hlavu a má hrbatých postoj. Pritom kýve chvostom ale nezdvíha ho, ako napríklad kuvičok vrabčí.

### Hniezdenie

Kuvičok džungľový hniezdi v mesiacoch marec až máj v prirodzených stromových dutinách alebo vysekaných ďatlovitými, napríklad barbetovité (Megalaimidae). Vletový otvor býva v 3 - 8 m výške. Zvyčajne znáša 3 - 4 biele okrúhle vajíčka (priemer 28 zmeraných vajec bol 31,5 x 26,8 mm).

Potrava
-------

Kuvičok džungľový sa živý najmä veľkým hmyzom ako sú kobylky, koníky a cikády. Okrem toho uloví aj slimáky, malé stavovce ako jašterice, drobné vtáky a hlodavce.

Taxonómia a poddruhy
--------------------

Poddruh *G. r. malabarica* sa líši hlasovým prejavom, vyžaduje ďalší výskum. V minulosti bol ako poddruh považovaný dnes už samostatný druh kuvičok hnedochrbtý (*Glaucidium castanonota* syn. *G. castanota*, *Taenioglaux castanota*).

Galéria
-------

* Národný par Pench, detailná fotografia na chrbátNárodný par Pench, detailná fotografia na chrbát
* Pohľad na brušnú stranuPohľad na brušnú stranu
* Pohľad na bokPohľad na bok

Referencie
----------

1. 1 2  IUCN Red list 2020.2. Prístup 02. novembra 2020
2. 1 2  KOVALIK, Peter, et al. *Slovenské mená vtákov* [online]. Bratislava: SOS/BirdLife Slovensko, 2010 (2016, 2018), rev. 2018-02-25, [cit. 2018-11-29]. Dostupné online.
3. 1 2 3 4 5 6 7 8 9 10 11 12 13 14 15 16  KÖNIG, Claus; WEICK, Friedhelm. *Owls of the World*. [s.l.] : A&C Black, 2008. 528 s. ISBN 978-0-7136-6548-2. Kapitola Jungle Owlet, s. 421 - 422.
4. 1 2 3  LEWIS, Deane. *Barred Jungle Owlet ~ Glaucidium radiatum* [online]. owlpages.com, [cit. 2018-11-29]. Dostupné online. (En)
5. ↑   *Holt, D.W. Berkley, R. Deppe, C. Enríquez Rocha, P. Petersen, J.L. Rangel Salazar, J.L. Segars, K.P. Wood, K.L. & Marks, J.S. (2018). Jungle Owlet (Glaucidium radiatum). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive.* [online]. Lynx Edicions, Barcelona. [cit. 2018-11-29]. Dostupné online. (En)
6. ↑  NEELAKANTAN. *Calls of the Malabar Jungle Owlet (*Glaucidium radiatum malabaricum*)* [online]. J. Bombay Nat. Hist. Soc. 68, 1971. S. 830–832. Dostupné online. (En)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Kuvičok džungľový**
* Spolupracuj na Wikidruhoch Wikidruhy ponúkajú informácie na tému **Kuvičok džungľový**

Externé odkazy
--------------

* Hlas kuvička džungľového na xeno-canto zoznam nahrávok bez mapy (rýchlejšie) alebo zoznam nahrávok s mapou. (po anglicky)
* Videá, fotografie a nahrávky zvukov o *Glaucidium radiatum* na stránke eBird - Cornell Lab of Ornithology - Macaulay Library a podrobné informácie o *Glaucidium radiatum* na stránke Birds of the World - Cornell Lab of Ornithology (v roku 2020 došlo k spojeniu s obsahom HBW online aj IBC, kompletný obsah je prístupný po registrácii)